Papersnake/gushiwen huggingface dataset:
和王竟陵爱妾换马
刘孝威（南北朝）

骢马出楼兰，一步九盘桓。小史赎金络，良工送玉鞍。

龙骖来甚易，乌孙去实难。麟胶妾犹有，请为急弦弹。
看经僧求语
释居简（宋代）

尘中埋没大经卷，要出此经须破尘。识得此经无一字，百千万遍一般春。
和仲嘉示秀实
王洋（宋代）

去秋九日失归期，今度花前又过时。
唤客便宜倾鉴落，与谁同伴插酴醾。
新甘未厌松江鱠，敏捷先酬季父诗。
莫道野翁无食品，葵羔烂煮亦偏宜。
喜迁莺·暑风凉月
辛弃疾（宋代）

谢赵晋臣敷文赋芙蓉词见寿，用韵为谢。

暑风凉月。爱亭亭无数，绿衣持节。掩冉如羞，参差似妒，拥出芙蓉花发。步衬潘娘堪恨，貌比六郎谁洁？添白鹭，晚晴时，公子佳人并列。
休说，搴木末；当日灵均，恨与君王别。心阻媒劳，交疏怨极，恩不甚兮轻绝。千古离骚文字，芳至今犹未歇。都休问，但千杯快饮，露荷翻叶。
苔歌
顾云（唐代）

槛前溪夺秋空色，百丈潭心数砂砾。松筠条条长碧苔，

苔色碧砂溪水碧。波回梳开孔雀尾，根细贴著盘陀石。

拨浪轻拈出少时，一髻浓烟三四尺。山光日华乱相射，

静缕蓝鬐匀襞积。试把临流抖擞看，琉璃珠子泪双滴。

如看玉女洗头处，解破云鬟收未得。即是仙宫欲制六铢衣，

染丝未倩鲛人织。采之不敢盈筐箧，苦怕龙神河伯惜。

琼苏玉盐烂漫煮，咽入丹田续灵液。会待功成插翅飞，

蓬莱顶上寻仙客。
晓渡
李言恭（明代）

烟树晓栖鸦，长汀带白沙。
中流聊击楫，新水快浮槎。
云与人争渡，春随客到家。
遥知飞彩日，开满石城花。
释疾文三歌
卢照邻（唐代）

岁将暮兮欢不再，时已晚兮忧来多。东郊绝此麒麟笔，

西山秘此凤凰柯。死去死去今如此，生兮生兮奈汝何。

岁去忧来兮东流水，地久天长兮人共死。

明镜羞窥兮向十年，骏马停驱兮几千里。

麟兮凤兮，自古吞恨无已。

茨山有薇兮颍水有漪，夷为柏兮秋有实。

叔为柳兮春向飞。倏尔而笑，泛沧浪兮不归。
江西道中作三首
张祜（唐代）

日落江村远，烟云度几重。问人孤驿路，驱马乱山峰。

夜入霜林火，寒生水寺钟。凄凉哭途意，行处又饥凶。

西江江上月，远远照征衣。夜色草中网，秋声林外机。

渚田牛路熟，石岸客船稀。无复是乡井，鹧鸪聊自飞。

秋滩一望平，远远见山城。落日啼乌桕，空林露寄生。

烧畬残火色，荡桨夜溪声。况是会游处，桑田小变更。
蔬兰
王令（宋代）

晓折寒蔬野圃间，荒林深处有芳兰。
世无贤士纫为佩，犹有幽人日取餐。
秦筝怨
宋家娘子（唐代）

玳瑁秦筝里，声声怨别离。只缘多苦调，欲奏泪还垂。

妾意如弦直，君心学柱移。暂时停不弄，音调早参差。
连雨独饮偶书四首
赵蕃（宋代）

伯伦无他文，一颂自不朽。
渊明饮酒诗，乃至二十首。
未易多寡论，俱能金石寿。
我乏二子辞，徒然老耽酒。
日暮
杜甫（唐代）

日落风亦起，城头鸟尾讹。黄云高未动，白水已扬波。

羌妇语还哭，胡儿行且歌。将军别换马，夜出拥雕戈。
次韵向文刚三绝 其二
王庭圭（宋代）

吏案堆尘番故纸，茶瓯浮雪动吟魂。长官政拥黄紬被，卧听排衙昼掩门。
满庭芳 看清静经，因作是词，赠徐司判
马钰（金朝）

孤眠独处，不迷外境。常常留心内认。悟彻男清女浊，男动女静。即非世间男女，是无中、些儿结正。谁信道，却元来便是，自家性命。捉住这般妙趣，便澄心遣欲，绝乎视听。杳杳冥冥恍恍，忽忽相应。其中有精有物，觉男儿、自然怀孕。常清静，产胎仙，出现有准。
句 其三
蒲宗孟（宋代）

阆州胜绝是云台，十里松萝殿阁开。
割棕
许及之（宋代）

赤身犹干固，秃节尚毛垂。木也乃如此，人焉胡可窥。
江神子 其二 发金陵
方岳（宋代）

梅花吹梦过溪桥。路迢迢。雪初消。似恁天寒，诗瘦想无聊。

听得草堂人有语，能几日，是生朝。

乱云深处洗山瓢。鬓萧萧。酒红朝。回首六朝，南北黯魂销。

纵使钟山青眼在，终不似，侣渔樵。
临双溪一首
苏籀（宋代）

汪汪西步桃花候，去去南峦苍狗云。
日暖汀沙牧人梦，春嬉凫鹜野夫芹。
缭郛左右交流浍，彼岸烟昏涨梓枌。
颔首悠然辨真趣，会心比况有奇闻。
上巳小饮追忆乾道中尝以是日病酒留三泉江月
陆游（宋代）

零落残花一两枝，绿阴庭院燕差池。
隔墙笑语秋千散，惆怅三泉驿里时。
西成获稻数十斛辄分三子一甥二首 其一
王跂（明代）

九龄文弱骄庭宠，三十清狂恃母怜。常谓优游堪卒岁，不知饥冻逼衰年。

孤生冯衍陶潜后，譬死男婚女嫁前。从此折铛煨粥外，赤髭白足是前缘。
秋日即事八首
郭印（宋代）

浅浅溪流绿一湾，朝来拄颊看西山。
凭谁与我驱风驭，飞上云烟缥缈间。
舟中咏落景余清晖轻桡弄溪渚之句盖孟浩然耶
陆游（宋代）

秦皇酒瓮边，古有钓鱼矶；我来必竟日，时挈双鲤归。
白鹭真可人，常先孤棹飞。
高咏江练句，今人忆玄晖。
次韵赵尉梅句
方岳（宋代）

冰雪之晨草木屯，南枝亦有未招魂。
一愁泥就孤山骨，正恐诗谈太不根。
游惠山
王莘（宋代）

少时游惠山，急切攀山巅。今又来惠山，流连二泉边。

泉清复如故，淙淙流不断。如闻阿炳琴，响澈云山间。
宫词
王仲修（宋代）

天星东壁夜辉辉，文物声明过昔时。
人说宫中女学士，和成御制上元诗。
积雨怀屠田叔李宾父
丰越人（明代）

秋来霁无时，江光夕如缕。
徘徊空郊云，萧条杂飞雨。
旷望极暝色，疏花澹风渚。
层城有佳客，相思一延伫。
林霏莽复合，孤烟郁平楚。
何当迟皎月，长川下柔橹。
疏漳浦手札毕用倪鸿宝闻黄石斋归途遍游名山韵题后 其二
黄彭年（清代）

幽居际世难，吾侪非默客。问业得相长，良会称罕逢。

孝陵泣奇梦，文明伤故封。仗节在敢谏，逆鳞批九龙。
偈颂三十六首
释如珙（宋代）

小屎坑，大屎坑，
浸不杀底出来。我有一句向你道，
如何是佛，干屎橛。
鹿鸣宴
苏轼（宋代）

连骑匆匆画鼓喧，喜君新夺锦标还。
金罍浮菊催开宴，红蕊将标待入关。
他日曾陪探禹穴，白头重见赋南山。
何时共乐升平事，风月笙箫一夜间。
雨后凝秀阁口占呈子方
李处权（宋代）

凿石为渠水有声，四垣惟欠竹青青。
壁含霁月光千丈，黛拂云峰画一屏。
香异定应来绝岛，茶甘初不藉中泠。
主人莫惜千金费，更作飞楼拟摘星。
题木兰庙
杜牧（唐代）

弯弓征战作男儿，梦里曾经与画眉。
几度思归还把酒，拂云堆上祝明妃。
闲吟
费墨娟（清代）

地僻无多事，消闲漫解嘲。描花呼女绣，得句命儿抄。

盐米虽难遣，琴书岂可抛？喜看芳信报，春色上梅梢。
题师岩卿蒲中八咏 其二 虞坂晓行
陈庚（宋代）

五更风露正清冥，马首残蟾分外明。好句堕前俄失去，微吟倏过古虞城。
上官右史
释元肇（宋代）

螭坳立后别明光，岁晚婆娑庆幸堂。鹤怨只能随发白，菊愁竟不上腰黄。

西归有地从先垄，北望长江是故乡。枌下解空情已尽，西风吹泪湿斜阳。
和君实陪潞公子华景仁宴集各一首 其一
范纯仁（宋代）

始终全盛美，今古莫如公。华衮加朱绂，安车撤画熊。

建储宗社计，破贼庙堂功。身退谋猷壮，宜哉帝眷隆。
月夜逢僧巨超
赵绍祖（清代）

一片长江月，清光第几湾。敲诗逢贾岛，饶舌识寒山。

树影凌波乱，云心出岫间。澜翻潮偈合，风冷不知还。
加四五姑七十
陈藻（宋代）

壮岁贫而旅，无家可语归。
见多延酒馔，躬为补裳衣。
头白诸亲忝，心丹百事违。
何堪持报德，但喜母年希。
遣意
郭祥正（宋代）

发为烟岚秃，愁因患难添。径荒无过客，笋迸任穿檐。

啅雀谁能遣，惊乌不用占。有巾堪漉酒，聊欲效陶潜。
柳絮
孔平仲（宋代）

风定漫漫雪不飞，忽然飘荡几时归。琼林金谷知多少，半入楼台半拂衣。
过刘姓园居
程俱（宋代）

负郭三顷稻，并田五亩园。人生如此足，安用华其轩。

亲戚居南陌，交游在东村。有酒辄共醉，倾输见情言。

三径杂桃李，九畦莳兰荪。黄柑百头奴，碧梧万支孙。

山供景无尽，石映溪不浑。桑麻中馈任，布刈邻翁论。

下以活妻孥，上以奉凊温。时从赤松子，亦访吴市门。

嗟我抱此志，十年若朝昏。家山眇天末，松菊岂复存。

兹园临官道，坐笑车马奔。前山复场圃，疏筑随坳墩。

我来适春秾，乱眼红青纷。恍然动乡思，梦寄东飞云。
张文裕侍郎挽词
苏辙（宋代）

持节西南二十年，华堂遗像已苍然。
归来侍従三朝旧，老去雍容平地仙。
落笔纵横题壁处，诵诗清壮举杯前。
东游邂逅迎归旐，泪落城南下马阡。
座右铭
宗密（唐代）

寅起可办事，省语终寡尤。身安勤戒定，事简疏交游。

他非不足辨，己过当自修。百岁既有限，世事何时休。

落发堕僧数，应须侔上流。胡为逐世变，志虑尚嚣浮。

四恩重山岳，锱铢未能酬。蚩蚩居大厦，汲汲将焉求。

死生在呼吸，起灭若浮沤。无令方服下，番作阿鼻由。
次趣上人病中韵
史谨（明代）

卧病维摩室，惊闻两月过。故人方外少，乡思枕边多。

古灶燃松竹，香烟出薜萝。兴来聊赋咏，清婉逼阴何。
邹处置第一百二十七
文天祥（宋代）

东郊暗长戟，死地脱斯须。
庾公兴不浅，居然屈壮图。
句 其五
钱易（宋代）

子美无情甚，都官著意频。
西乌夜飞
王世贞（明代）

朴遫乌夜飞，去踏谁家树。欢须无两翼，教住不肯住。
知府丈袖赐新篇愈叹精奇勉缀俚辞干览采
李壁（宋代）

书边惯度短檠宵，心和南山扣角谣。
霡霂几随风入夜，荧煌行见日升朝。
自怜镜里吴霜满，难敌毫端海蜃摇。
好是濉阳桃李树，春风新照玉麟腰。
偶成奉寄思中索酒
度正（宋代）

雨中风味似太苦，梦里秋怀如乱庇。
赖有郎君自轩豁，时携一酌过西衙。
望湖楼示世厚
许景衡（宋代）

楼头满眼是湖山，瑟瑟清风燕坐间。三伏长涂走尘土，他年记取此时閒。
病后自吟
金涓（元代）

地僻柴门少客过，寂寥生计柰愁何。秋来得雨凉偏早，病起缘诗瘦更多。

鹤立露枝黄堕叶，鸥飞烟渚翠翻荷。几回梦入江湖棹，笑看云山卧绿蓑。
妾薄命
梅尧臣（宋代）

妾命似春冰，不受杲日照。
有分定随流，绿波应解笑。
不是郎情薄，自是郎年少。
待郎欢厌足，妾发如蓬藋。
李花赠张十一署
韩愈（唐代）

江陵城西二月尾，花不见桃惟见李。
风揉雨练雪羞比，波涛翻空杳无涘。
君知此处花何似？
白花倒烛天夜明，群鸡惊鸣官吏起。
金乌海底初飞来，朱辉散射青霞开。
迷魂乱眼看不得，照耀万树繁如堆。
念昔少年著游燕，对花岂省曾辞杯。
自从流落忧感集，欲去未到先思回。
只今四十已如此，后日更老谁论哉。
力携一尊独就醉，不忍虚掷委黄埃。
武夷九曲棹歌
留元刚（宋代）

七曲催船快上滩，好山留与漫郎看。
经行雪瀑仙屏下，恍记齐云夜帐寒。
南歌子·气射秋光冷
王吉昌（元代）

气射秋光冷，胸藏丽色风。腾身宛转离龙宫。趋造兰庭，笄岁喜和同。跨虎清溪里，驱乌皓月中。攒完鼎炼药成功。挥霍神通，无碍傲真空。
先翁捐世姑氏继没哀挽
邓铃（明代）

自昔诸孤仰母慈，萱花零落最堪悲。衣中忍看缝时线，机上空堪断后丝。

千载松楸嗟已老，九原霜露不胜思。悬知几度伤心处，正是乌啼月落时。
浣溪沙
顾信芳（清代）

柳色销魂草带烟。点溪荷叶小如钱。画梁双燕舞翩翩。

梦里好花空自惜，愁中春色若为怜。病馀无奈困人天。
两头纤纤
王建（唐代）

两头纤纤青玉玦，半白半黑头上发。

逼逼仆仆春冰裂，磊磊落落桃花结。
博望
仇远（元代）

使者星明犯斗牛，归槎稳放绛河秋。
茂陵可是无仙分，不载丹砂载石榴。
再游西山赠许尊师
张蠙（唐代）

别后已闻师得道，不期犹在此山头。

昔时霜鬓今如漆，疑是年光却倒流。
次韵答留台春卿侍郎以加节见寄二首 其二
韩琦（宋代）

洛下安然塞下劳，公持霜简我持旄。忧无虚日三垂重，闲入芳春万事高。

病虎厌风摧汉节，卧龙悭雨涩吴刀。遥知啸傲烟霞外，肯把仙袍换战袍。
穗石洞天即五仙观仙各持一谷傍各立一石则五羊也
陈谟（明代）

吴晋纷纷日，荆交瀼瀼时。五仙持五谷，为拯斯人饥。

滕脩加抚字，郭璞徙城池。群生日以阜，两贤功同归。

五羊上天去，白石今累累。至今稻梁丰，不数虾蟹微。

潟卤出牢盆，堆叠如山坻。化为百万粮，充君节度资。

兵民两足食，市井相娱嬉。怀哉五仙人，垂德无穷期。
闰正月十一日游玄妙观历诸道院晚登露台乘月而归次第得诗七首 其四
文徵明（明代）

道人相见古梅边，为写幽情拂响泉。窗外南枝春尚浅，雪英千片落冰弦。
别高子勉兄弟
王铚（宋代）

南北奔波岁月催，足间浑未洗尘埃。
休将旧事从头说，且喜新尘入手来。
千里远同传信雁，一枝同插未开梅。
浊醪有尽情无尽，醉人都门首重回。
谢人送壑源绝品云九重所赐也
曾几（宋代）

三伏汗如雨，终朝沾我裳。
谁分金掌露，来作玉溪凉。
别甑炙炊饭，小炉深炷香。
曲生何等物，不与汝同乡。
忆王孙 春暮
沈榛（清代）

繁红落尽绿阴稠。几度寻芳帆小舟。九十春光逐水流。点点杨花波面浮。
元夜忆群从
范成大（宋代）

愁里仍蒿径，闲中更荜门。
青灯聊自照，浊酒为谁温？
隙月知无梦，窗梅寄断魂。
遥怜好兄弟，飘泊两江村。
偶成 其六
韩淲（宋代）

梅黄雨细柳花风，浑在莺啼燕语中。流水高山元不恶，短篱破屋为无穷。
书怀 其二
铁保（清代）

华发萧骚事远游，万三千里此淹留。乍依西域日中市，亲见黄河天上流。

两路回夷分彼界，八城将帅喜同舟。半年谪宦超都护，投老涓涘惧莫酬。
诗偈 其一二二
庞蕴（唐代）

二十部经兼戒律，执相依文常受持。生生获得有为果，随在三界无出期。

若能离相真入理，理中无念亦无思。
渌水亭宴集诗序
纳兰性德（清代）

清川华薄，恒寄兴于名流；彩笔瑶笺，每留情于胜赏。是以庄周旷达，多濠濮之寓言；宋玉风流，游江湘而讬讽。文选楼中揽秀，无非鲍谢珠玑；孝王园内搴芳，悉属邹枚黼黻。

予家象近魁三，天临尺五。墙依绣堞，云影周遭；门俯银塘，烟波滉漾。蛟潭雾尽，晴分太液池光；鹤渚秋清，翠写景山峰色。云兴霞蔚，芙蓉映碧叶田田；雁宿凫栖，秔稻动香风冉冉。设有乘槎使至，还同河汉之皋；傥闻鼓枻歌来，便是沧浪之澳。若使坐对庭前渌水，俱生泛宅之思；闲观槛外清涟，自动浮家之想。何况仆本恨人，我心匪石者乎。

间尝纵览芸编，每叹石家庭树，不见珊瑚；赵氏楼台，难寻玳瑁。又疑此地田栽白璧，何以人称击筑之乡；台起黄金，奚为尽说悲歌之地。偶听玉泉呜咽，非无旧日之声；时看妆阁凄凉，不似当年之色。此浮生若梦，昔贤于以兴怀；胜地不常，曩哲因而增感。王将军兰亭修禊，悲陈迹于俯仰，今古同情；李供奉琼宴坐花，慨过客之光阴，后先一辙。但逢有酒开尊，何须北海；偶遇良辰雅集，即是西园矣。且今日芝兰满座，客尽凌云；竹叶飞觞，才皆梦雨。当为刻烛，请各赋诗。宁拘五字七言，不论长篇短制；无取铺张学海，所期抒写性情云尔。
别寓馆
蔡羽（明代）

郎官宅里旧帘栊，莺燕频来认主翁。
霜月寄情淮水上，烟花迷客秣陵东。
梁园倦后思家切，瀼里闲多卜馆同。
松菊未荒谁为理，先将栽灌教儿童。
感兴
李端（唐代）

香炉最高顶，中有高人住。日暮下山来，月明上山去。
次韵蒋德言游太白玉几两山
楼钥（宋代）

西山不到几经春，玉山犹能一再临。
太白峰前成梦境，直从总角到于今。
八月十三日早上御奉天门选注儒士是日膺广西之命
蓝智（明代）

金门诏下选英髦，侧席深知圣主劳。奎壁图书云汉近，蓬莱宫殿日华高。

黄麻晓露濡宸翰，玉节秋风照海涛。自顾草茅承圣泽，愧无赋颂拟王褒。
汉州王大录事宅作
杜甫（唐代）

南溪老病客，相见下肩舆。近发看乌帽，催莼煮白鱼。

宅中平岸水，身外满床书。忆尔才名叔，含凄意有馀。
酒泉子·罗带惹香
温庭筠（唐代）

罗带惹香，犹系别时红豆。泪痕新，金缕旧，断离肠。
一双娇燕语雕梁，还是去年时节。绿杨浓，芳草歇，柳花狂。
倚槛
戴亨（清代）

春风轻拂袖，倚槛一开颜。宿雨朝初霁，孤云淡未还。

菱歌生极浦，鸟语话青山。何必沧洲去，悠然意自閒。
病中杂咏十首
陆游（宋代）

击壤林间送此生，欣欣东作到西成。
泥深宿麦苗初长，叶落柔桑眼已生。
枹鼓无声盗衰息，文书简出吏清平。
西游携得蹲鸱种，且共山家玉糁羹。
拥炉
释善珍（宋代）

俗客敲门以病辞，拥炉时复撚吟髭。
雀栖梅日印孤影，蛛去檐吟吹断丝。
旧友渐稀增感慨，良辰易过莫寻思。
六年世态看差熟，惟有青山无变姿。
送裴如晦即席分题三首
王安石（宋代）

飘然五湖长，昨日国子师。
绿发约略白，青衫欲成缁。
牵舟推河冰，去与山水期。
春风垂虹亭，一杯湖上持。
傲兀何宾客，两忘我与而。
能复记此饮，诗成酒淋漓。
宋帝驰道
马之纯（宋代）

南城来到北城隅，更北直趋玄武湖。
一上雕鞍三十里，两傍官柳数千株。
六朝都邑真如此，旧日咸秦得似无。
暑月行人不张盖，漫天自有翠屠苏。
大名刘节妇吟
袁桷（元代）

孤鹤不累巢，离鸾不饮溪。溪明难为影，巢成谁与栖。

飘飘无根云，流丽如虹蜺。下有贞松台，白日昼且凄。

我思彻霄汉，冥邈不可梯。青青东园柳，子规当树啼。

来者何用欢，去者日以迷。击石端出火，捣辛能作齑。

妾心倘未明，请看井中泥。
送程给事知越州
黄君俞（宋代）

夕郎清贯籍殊材，曾宠南州刺史回。通职更联群玉府，分符仍得小蓬莱。

民间威爱龚黄政，笔下文章李杜才。天子鼎新天下法，和羹方是用盐梅。
潘夫人挽章
姜特立（宋代）

登堂曾拜太夫人，秀伟端方迥不群。
为子求官因白屋，有孙擢第自青云。
身兼富寿人应少，眼见为玄世罕闻。
已被荣封犹未已，更年褒赠贲新坟。
得舍弟书
童钰（清代）

囊空休问买山赀，老屋三间尚可支。此去但凭鸥作社，曰归且指雁为期。

丛丛兰菊随邻乞，本本溪山入画移。缚把黄茅聊补隙，打头风月总相宜。
多岳先生祠
费德厚（宋代）

天荒初破起乡风，东普声名日愈隆。
回想国人矜式处，先生功倍蜀文翁。
偈十二首 其十一
释本才（宋代）

袖里暂闲医国手，岸巾来访卧云人。相逢一笑千峰顶，高下森罗百亿身。

相逢一笑，万壑风清。大冶精金，应无变色。黄檗昔遇裴相国，当头一劄，冷暖自知。

睦州久契陈尚书，剖露肝肠，清虚廓落。正当今日，宾主互换。

觌体唱酬，似空藏空，如镜照镜。芥子拈来敲石窟，须知渠是个中人。
七十翁五言十首
方回（元代）

父母嗟难报，乾坤荷曲成。
居然生寿相，颇亦窃诗名。
箕子九畴范，太公三略兵。
老身宁坎止，时彦或流行。
回宿丕礼晓枕夜仍先师石翁先生正月初三日
湛若水（明代）

鸟鸣客初觉，檐隙光渐发。欲起仍迟留，省事心已折。

哲人夜入仍，遗我一书札。恍惚不可读，意了字灭没。

展转隔幽明，哀歌思盈闼。
永兴丞以皓雪鲜梅奇语见示戏占閒人浪辞酬之
王质（宋代）

四海一山玉，切作冠巑岏。冠上戴明月，履下踏飞湍。

肺肠裹林壑，表里交珊珊。上界雪可饱，下土人希餐。

三春镇长在，九夏何曾残。大千薝卜林，巨万梅花团。

花惟白皓皓，巾自乌漫漫。纯玉龙争飞，杂玉龙皆蟠。

千丈亭不历，九尺庵随看。摩云起高崖，运斤吾能刊。

书空结奇字，擘镜谁能观。须弥有数尽，此兴无时阑。
敷文阁学士李仁甫挽词十绝
周必大（宋代）

病后精神更湛然，挂冠刚欲及生前。
去来自在浑无碍，抚掌僧徒浪学禅。
寄次张弟
邓忠臣（宋代）

猫头竹叶细檀栾，新笋如椽日满盘。
寄语儿童莫多取，来春从上万余竿。
卓光禄过我弇园有作聊倚赠
王世贞（明代）

念尔真成汗漫游，烟波一艇傲深秋。从探茂苑名山尽，且为愚溪少日留。

彩笔老凭添气象，青鞋轻自吐风流。题桥剩有王孙字，时复摩娑缓别愁。
粤王台
陈国是（明代）

回合苍冥枕白云，尉佗歌舞昔年新。只今台上青青草，空有西山月照人。
赠费侍御还朝用李太白韵
张诩（明代）

清名动两京，高价重连城。神骏一过目，知是渥洼生。

洒然出尘姿，而抱济物情。布衣辇毂下，文擅倚马名。

风云生两腋，来从龙虎争。常怀致主谊，靡羡锦衣荣。

小大各有用，所贵斯道行。割鸡试牛刀，三年政有成。

刀笔惊老吏，冰蘖腾芳声。贤名闻九五，有诏速如京。

父老挽君衣，感惠各沾缨。官居柱下史，正色率群英。

天门高九重，仰视孤凤征。手持三尺法，上佐日月明。

请剑出上方，埋轮在都亭。帝念岭海远，烛之以法星。

绿林缚封豕，瘴海剪长鲸。万卉尽枯槁，值此甘霖倾。

呻吟转讴歌，欢若登蓬瀛。闻风遁豺狼，在一弛一张。

鹰鹯不如凤，霸道终愧王。骅骝一展足，万马空腾骧。

功名置身外，楚得而楚亡。仆居四百峰，恍若堕醉乡。

公馀君枉顾，解衣坐茅堂。语及经济事，此心共皇皇。

汲涧当新酎，折荷当玉觞。名花当国色，妙舞十二行。

鸟吟当妓唱，亦有音绕梁。君笑曰富贵，如朝露夕阳。

风波一失路，齐楚遥相望。世态多风雨，人情逐炎凉。

江山尚有改，人世岂不溃。仆答曰谁哉，大舶济沧海。

圣心寓击磬，高人乐铲彩。既失兼济谊，翻成独善罪。

规规与君居，在我无卷舒。知心语未足，远别将奈渠。

堆盘有蕉荔，设馔无齐菹。维时七月半，新凉满郊墟。

君行趋北阙，仆行迈南楚。青玉环五峰，左右如龙虎。

东南翳日月，上下迷风雨。长卧此山中，何处寻太古。

有时醉峰顶，漱齿九龙泉。喘与九天接，息与沧海连。

人生如梦耳，万事堪舍旃。颜回与禹稷，各撑渡人船。

浩浩本来然，自馀皆浮烟。东山天下望，领命自九天。

见仆极口道，道君如范老。烂熟天下事，惜哉麻未草。

二妙聚一堂，德星应苍昊。顾仆蠛蠓然，毅然任斯道。

东山千仞冈，竹窗百尺楼。东所何为者，方寸有十洲。

仁贤共出处，正当五百秋。医国无双枝，人材第一流。

迩闻边报急，烽火照皇州。两公韩范略，当解倒悬愁。

费公正红颜，刘公已白发。用材无老少，众星让孤月。

人才当此日，万紫杂千红。遗逸有麟凤，可礼不可栊。

谁体上天意，谁敦下士风。元气傥不息，天道岂终极。

伫看九苞来，文章成五色。山龙补帝衣，火藻备粉饰。

万里秋水襟，飞上梧千寻。端居守渊默，万玉宜森森。

君从今日去，两情江海深。杳然山水隔，尚嗣金玉音。

赠君无白璧，赠君无黄金。赠君唯白云，赠君唯此心。

忆我抱忧归，一病十年来。志如江汉决，万牛挽可回。

衔环意空切，奏赋心已灰。昨闻君有意，封事荐凡才。

吾君古神尧，忧勤理治秋。自有商鼎任，从劳杞人忧。

我著我蓑去，桐江钓碧流。经纶付公等，及时展壮猷。

功成傥身退，寻我五峰头。
尹谏议秋怀昌甫以其韵赋之因亦和焉 其七
韩淲（宋代）

壮心空使鬓先华，寂寂霜前水见沙。功尽醉乡元命世，名书文府且成家。

越裳未可轻秦缶，羌笛何知咽塞笳。老觉悲秋甚无谓，是非愚智不须嗟。
君子岩
林应隆（宋代）

石楼千丈锁山南，青壁盘桓下有岩。
知是何年隐君子，清名留得在烟岚。
题洗罗江司空画菜
湛若水（明代）

谁能笔底生春，老眼触处皆仁。生意可留此看，无然咬尽菜根。
题吉水县厅前新栽小松
李中（五代）

劚开幽涧藓苔斑，移得孤根植砌前。影小未遮官舍月，

翠浓犹带旧山烟。群花解笑香宁久，众木虽高节不坚。

输我婆娑栏槛内，晚风萧飒学幽泉。
长门怨
崔颢（唐代）

君王宠初歇，弃妾长门宫。紫殿青苔满，高楼明月空。

夜愁生枕席，春意罢帘栊。泣尽无人问，容华落镜中。
苦寒二首
张炜（宋代）

北风吹枯桑，汙洼如语汝。
窗虚夜少寐，展转莫宁处。
衾裯冷如铁，凜凜不可御。
家居犹畏寒，何况远行旅。
游近村
陆游（宋代）

度堑穿林脚愈轻，凭高望远眼犹明。
霜凋老树寒无色，风掠枯犹飒有声。
泥浅不侵双草屦，身闲常对一棋枰。
茆檐蔬饭归来晚，已发城头长短更。
鹊桥仙
晁端礼（宋代）

多情应解，留连春意，满地萦花惹絮。王孙何在不归来。又遍满、闲门要路。

咸阳原上，始苏台下，肠断绿波南浦。迢迢归思碧连云，解送我、春山尽处。
送冯枢密
吕陶（宋代）

帅领来全蜀，抡魁祗一人。崧高雪山势，清彻锦江津。

旒冕思长雪，机衡属老臣。部中方拜赐，天下又回春。

出处无非道，安危系此身。岩赡殊庆快，涂说敢开陈。

圣运重熙久，皇威万里振。勒兵充宇宙，按剑待烟尘。

权术轻三表，韬铃贵五申。招怀及蛮徼，指顾下洮岷。

文诰传荒服，天声压外邻。捷书连岁上，故壤一朝新。

计费千金易，论功百胜频。征衣空杼轴，战骨委荆榛。

水旱乾坤惨，锥刀畎亩贫。人情危欲镇，帝泽壅难均。

幸会公归国，相欢物在钧。华心生草野，和气满枫宸。

士论归依切，风谣祷颂真。嘉谟凭献纳，大事费经纶。

治术关休戚，规模有革因。号寒思挟纩，引哺愿尝珍。

图治虽更化，封侯漫富民。高明深鉴照，密勿定咨询。

悟主言称舜，论兵谕借秦。无为群动悦，不陈四夷宾。

宝鼎千钧重，薰琴九奏纯。放怀留化日，反掌叙彝伦。

邦体还清静，王纲务率循。太平勋业就，寰海被尧仁。
白榴花叠鉴叔韵
许传霈（清代）

江南花事记诗章，此地相逢喜欲狂。香逊梅枝传驿使，清芬桃欲续刘郎。

裙拖缟练羞红紫，玉压钗鬟冒雪霜。待到水晶如实结，风光犹未老萧娘。
题陆放翁诗卷
楼钥（宋代）

妙画初惊渴骥奔，新诗熟读叹微言。
四明知我岂相属，一水思微谁与论。
茶灶笔床怀甫里，青鞋布袜想云门。
何当一棹访深雪，夜语同倾老瓦盆。
陪韦中丞宴扈都头花园
赵嘏（唐代）

门外烟横载酒船，谢公携客醉华筵。
寻花偶坐将军树，饮酒方重刺史天。
几曲艳歌春色里，数行高鸟暮云边。
分明听得舆人语，愿及行春更一年。
书怀
程公许（宋代）

字民能使民和悦，居术信与吏道别。
十年妖祲太清，有耳厌听鼙鼓励鸣。
创残之余忍椎剥，逃生要不如无生。
愿絜乾纲奠坤轴，罢兵宽赋家给足。
圣躬示朴吏廉平，岁岁区蚕登牛产犊。
宦情我自春云薄，休日西归田舍乐。
寿南宗东岩四首
王迈（宋代）

杉风萝月读书楼，藜杖分光夜校雠。
双璧连科天启齿，一珠照校客回头。
金闺通籍传芳信，彩袖称觥衬雅讴。
浪说锦屏家庆好，银潢元有此风流。
感发白
吕陶（宋代）

少年事辛勤，老大涉忧患。抚时感零落，发白亦已惯。

每思初白时，黑者尚千万。晨梳满一握，中有素丝间。

及其白已甚，色势颇滋蔓。种种渐无几，星星忽大半。

常情恶衰飒，不欲姿容变。持镊屡剪摘，煮药勤点换。

久之反自笑，遂事固不谏。万物入形器，盛衰有期限。

葩英乘春芳，凋灭向秋晚。人生止百岁，稚耋如早晏。

光阴白驹走，安得常总丱。形骸任驱役，膂力资治办。

其间得与丧，大率皆梦幻。既老遂休佚，万熊无足盼。

方当齐椿菌，未暇语鹏鴳。霜雪华满头，长吟又何怨。
送从叔赴南海幕
马戴（唐代）

洞庭秋色起，哀狖更难闻。身往海边郡，帆悬天际云。

炎州罗翠鸟，瘴岭控蛮军。信息来非易，堪悲此路分。
善哉行
齐己（唐代）

大鹏刷翮谢溟渤，青云万层高突出。下视秋涛空渺瀰，

旧处鱼龙皆细物。人生在世何容易，眼浊心昏信生死。

愿除嗜欲待身轻，携手同寻列仙事。
述祖德赠湖上诸沈
皎然（唐代）

我祖文章有盛名，千年海内重嘉声。雪飞梁苑操奇赋，

春发池塘得佳句。世业相承及我身，风流自谓过时人。

初看甲乙矜言语，对客偏能鸲鹆舞。饱用黄金无所求，

长裾曳地干王侯。一朝金尽长裾裂，吾道不行计亦拙。

岁晚高歌悲苦寒，空堂危坐百忧攒。昔时轩盖金陵下，

何处不传沈与谢。绵绵芳籍至今闻，眷眷通宗有数君。

谁见予心独飘泊，依山寄水似浮云。
秋月乘兴游松江至垂虹亭登长桥夜泊南岸旦游宁境院因成十绝呈君勉且寄子通 其六
朱长文（宋代）

长虹稳卧碧江心，梦寐频游觉莫寻。欢友相逢清绝处，酣歌一夕抵千金。
梅花
庄昶（明代）

尽遣东风问化工，南枝何与北枝同。谁知无限春消息，都在寒烟一抹中。
出城途中小憩
杨万里（宋代）

未到江城已日斜，山烟白处是人家。
秋风毕竟无多巧，只把燕支滴蓼花。
满江红（和李颖士）
赵善括（宋代）

传语风光，须少驻、共君流转。谁忍见、绿肥红瘦，鲜欢多感。泽国千丝烟雨暗，江城一带云山远。看新荷、泛水学人愁，心常卷。

羞鬓雪，凭花染。携酒阵，嫌杯浅。叹人生岂为，青衫槐板。记舞可怜宫柳细，写情但觉香笺短。上层楼、独倚有谁知，栏干暖。
劝梦得酒
白居易（唐代）

谁人功画麒麟阁？何客新投魑魅乡？
两处荣枯君莫问，残春更醉两三场。
题马腾仲大母显贞录
倪元璐（明代）

死节何难难立孤，青闺容易到黄垆。曷留老眼看孙子，但不峨冠自丈夫。

仰德怀清台是范，陈情令伯表如图。九天褒诏千秋史，博得泉涂一笑无。
初五日晓寒，浙人谓之蚕寒，盖麦秋寒也
杨万里（宋代）

岁岁春寒欲去时，麦牵蚕惹不放归。
早知今晓犹差冷，未肯疏它旧裌衣。
天宁节致语口号
沈与求（宋代）

欲识枢星纪诞弥，天人端命抚昌期。声函万岁腾欢颂，节应千昌举庆仪。

金箧赐龄辉碧简，珠囊荐寿肃丹墀。何须更效南山祝，艮岳连云自不移。
次韵张次应见寄
苏过（宋代）

西城夜雨一追攀，前辈风流顿觉还。穷似少陵无裋褐，空怀大厦庇千间。
渔家
贯休（唐代）

赤芦盖屋低压恰，沙涨柴门水痕叠。黄鸡青犬花蒙笼，

渔女渔儿扫风叶。有叟相逢带秋醉，自拔船桩色无愧。

前山脚下得鱼多，恶浪堆中尽头睡。但得忘筌心自乐，

肯羡前贤钓清渭。终须画取挂秋堂，与尔为邻有深意。
挽师步理
牟巘五（宋代）

已饱忧患味，方收翰墨动。
龙飞新进士，猿臂老将军。
千里推车轴，群工愧斧斤。
天乎如有意，更为续斯文。
挽方天贶
林光朝（宋代）

长者虽云殁，流风尚尔存。
宗盟修里巷，家法在儿孙。
马鬣迷新垄，鸠枝恋故园。
年年春色好，锦障为谁翻。
瑞鹤仙（寿翁丹山）
刘辰翁（宋代）

正丹翁初度。对花满江城，晓莺欲语。崆峒在何处。渐雨过农郊，劝耕问路。州人争觑。问坡老、重来是否。把看灯、传说风流，八境尽图新句。

如许。老子文章，挥毫立马，脱靴嫌污。太平易作。听父老，歌襦袴。愿使君小住，五风十雨。重见一粰三黍。又天边、飞诏殷勤，说相将去。
黄菊二十首
史铸（宋代）

黄花弄色近重阳，风拆霜苞细细香。
似与幽人为醉地，随晴随雨一传觞。
西
徐夤（唐代）

密云郊外已回秋，日下崦嵫景懒收。秦帝城高坚似铁，

李斯书上曲如钩。宁惟东岳凌天秀，更有长庚瞰曙流。

见说山傍偏出将，犬戎降尽复何愁。
送三传赴长城尉（一作送前辈读三传任长城尉）
张乔（唐代）

登科精鲁史，为尉及良时。高论穷诸国，长才并几司。

地倾流水疾，山叠过云迟。暇日琴书畔，何人对手棋。
偈颂七十六首 其六十二
释师范（宋代）

五峰门下，百种全无。僧床迫窄，堂供萧疏。脚下踏著底，破砖头碎瓦砾。

面前撞见底，王獦獠李麻胡。恁么薄福住山，真个辜负老胡。
送杨道父二首
李流谦（宋代）

骨清殊矫矫，气老自沉沉。
门户托君重，江湖入梦深。
功名须少壮，岁月惜侵寻。
万里相随去，庭闱一寸心。
沙远晴波浅漾金鱼苗初上小如针将船载酒江头饮水柳千株满岸阴 其七
丁复（元代）

茅屋鸡声接近邻，短裳巾帼莫归频。江乡礼俗淳风在，烟树深深数拜人。
送姚子章庆元帅府掾
李孝光（元代）

东方幕府才华盛，值世承平息虎貔。陈琳何烦工草檄，退之莫倚爱题诗。

海静蛟龙怕钟鼓，天清蛮蜑识旌旗。前日元戎为饮酒，深衣宽博锦绅垂。
仿昭代诸家体三十八首 二十一 高廉访叔嗣 宦况
王夫之（明代）

三晋云山西爽开，犹凭呼吸近燕台。时依朱邸陪仙仗，喜际青阳进寿杯。

铃阁雪消春草长，牙旌风急暮笳哀。葵心欲逐桑乾水，萦绕金河辇道苔。
三和除字韵
林希逸（宋代）

终岁吾伊祇自苦，多生习气未全除。却嫌俗态骚骚尔，宁作閒民皞皞如。

肯羡孔光灵寿杖，且烧韩愈送穷车。一编受用床头易，却似忘筌已得鱼。
泛舟 其一
邹浩（宋代）

乘兴扁舟过赵村，满家滩上水连云。欣然便欲寻源去，织女机边日未曛。
笛
张乔（唐代）

剪雨裁烟一节秋，落梅杨柳曲中愁。

尊前暂借殷勤看，明日曾闻向陇头。
客舍闻李侍御师文至未获晤对怅然有怀
顾璘（明代）

乘骢来日下，聚梗及春边。拟得论心喜，犹迟见面缘。

梦魂悬此夕，容鬓忆当年。迢遰严城隔，灯花望不圆。
和王知府惠双井茶
吴芾（宋代）

摘从双井尚余香，远寄山翁见未尝。
咀嚼新芽味新句，陡惊冰雪沃枯肠。
沈郡公膺覃恩封典
卢龙云（明代）

三年绩未上，已下紫泥书。来暮歌分虎，恩深念佩鱼。

前星依北极，薄海庆东储。布诏周蓬巷，承纶及草庐。

褰帷仍露冕，赐盖并高车。异等空增秩，应知汉不如。
梦江南 初夏有怀
胡凯似（清代）

还记否，剪烛夜深时。倚槛闲吟添对月，联床话雨杂敲棋。

回首漫相思。
河口古刹
刘侨（明代）

宝林幽梵耀琼璿，别是人间一洞天。觉水洸洋澄碧海，法云缥缈罩青莲。

多罗鸟聚时闻偈，兜率龙参日护禅。最喜双溪殿下绕，慈灯炯照永绵绵。
题丁使君浮香亭尝招饮继有三绝次韵谢之 其三
韩淲（宋代）

名高二相虽陈迹，犹是官梅玉雪风。吟到金华侍臣语，不妨包括锦囊中。
秋夜望单飞雁诗
庾信（南北朝）

失群寒雁声可怜。
夜半单飞在月边。
无奈人心复有忆。
今暝将渠俱不眠。
赠恭顺皇后挽歌
皇甫冉（唐代）

徂谢年方久，哀荣事独稀。虽殊百两迓，同是九泉归。

诏使归金策，神人送玉衣。空山竟不从，宁肯学湘妃。
春暮叹和对山子
王九思（明代）

春风吹，白日飘荡无停时。明朝忽复见日出，青春不返那得知。

杨柳阴阴一径微，落花游丝双燕飞。桑落酒香碧玉壶，美人不来空我思。

印佩累累五陵客，自快几时翻自𢝇。何如扁舟泛五湖，长游不受人促迫。

磊落谁似浒西君，春日题诗许我闻。欲拟剪裁那可得，恍惚变化春空云。
次韵子椿游雨花台同长老德正
李之仪（宋代）

胜游自有经年约，佳客难同信步来。无复风烟翳寒日，渐催花柳映高台。

云光故事空陈迹，玉树遗音失旧哀。今昔循环等相视，欲寻归路更迟回。
寄简能
黄裳（宋代）

形迹分飞有道同，五年声问不须通。侍亲官上应尤乐，得子年须想更聪。

相对忽因山入梦，自窥还爱璧涵空。公馀谁伴溪南话，七椀浮云两腋风。
天池寺次阳明先生韵 其四
邹元标（明代）

趺坐凌空并鸟宿，雷声隐隐来东麓。须臾雨散银河净，月满岩头云满屋。
小学识愧
陈著（宋代）

指点方名屑训蒙，一方才解四方通。
定知第一番开说，万水朝宗是正东。
秋怀
周密（宋代）

浩浩门外尘，今古无二岐。车痕遍九陌，得丧何已时。

商飙动地来，万叶辞故枝。游子感摇落，忽起流年悲。

玄发日以槁，素衣日以缁。天衢九万里，加以刚风吹。

岁月不我私，壮志安可期。激昂赋七启，清壮歌五噫。

采采秋原花，对酒聊自怡。佳人隔明河，相望长相思。
点绛唇 其九 冷氏小楼春望
佚名（宋代）

花下春光正好，柳边春色才多。雨声日夜长沧波。

暗地芳心滴破。

拍拍浪飞白雪，冥冥山点青螺。汀兰岸芷有情么。

还惜江城春过。
口占戏讯佩如
陈望曾（清代）

踪迹如今绝博徒，向谁消息同樗蒲。空山枯管难窥豹，几日南风竞也无。
渡江
文点（清代）

青山如故人，江水似美酒。今日重相逢，把酒对良友。
题广信王氏园菊本十种 其八 探花白
郑真（明代）

忆向琼林去探花，瑶台玉宇认天家。月明彷佛群仙过，素袖娉婷帻岸纱。
如梦令
吴潜（宋代）

昨日春衫初试。今日春寒犹＿。待得晚风收，独上危楼闲倚，闲倚。闲倚。目断半空烟水。
寒夜十六韵答子履见寄
苏舜钦（宋代）

风雨夜寒新，空斋感慨频。诗书穷不放，灯火静相亲。

眺听时怀土，低摧动畏人。漫书成咄咄，远吠厌狺狺。

念昔罹忧患，唯君共苦辛。漂流数千里，会合十馀旬。

各闵伤弓翼，聊同煦沫鳞。谁知公冶罪，众笑伯龙贫。

隔绝今一水，暌离将再春。喜篇数为贶，尺牍亦相珍。

倚伏时难定，屯亨理亦循。剑埋犹有气，蠖屈尚能伸。

邦国方登俊，江湖且放神。不忧知在命，任重莫如身。

白首襟期远，青云志业均。陶然任元化，慎勿损天真。
提舶送菊酒有诗次韵
王十朋（宋代）

铃斋午睡梦魂惊，僮仆欢呼洗破觥。酒是烂柯山下法，诗如蓝水坐间成。

谩同陶令浮黄菊，也胜苏仙嗅落英。蓬鬓萧疏对佳节，因公撩起故乡情。
喷雪亭瀑
易顺鼎（清代）

惊雷破山龙衙衙，数里已闻飞瀑哗。隔山两重可望见，犹被青嶂微相遮。

连冈叠岭起又伏，其径屈曲常山蛇。先闻绝境早神往，一旦得路如奔麚。

适逢绝壁梯磴险，以手代足相钩爬。满山石镜亦可悦，日光照耀莹丹霞。

三步回看五步坐，远衔鄱岭明金沙。力穷足茧瀑始出，两谷跌断中谽谺。

观龙垂胡各叫绝，乃叹述者言非夸。泣珠恍探泉客窟，织绡疑入鲛人家。

细如烟纨袭雾縠，危若冰柱转雪车。何年共工陷鳌极，海水倾向东南斜。

九州天惊雨脚逗，袖手颇复哀神娲。青霄倒垂星宿海，客欲往泛愁无槎。

力穿深潭九地破，对足或抵欧罗巴。横飞水气百步外，色有黛绿兼赪霞。

凄寒惊成满肌粟，奇幻疑是双眼花。石梁界空何代造，我意未较天台差。

其旁独树张大盖，太古冰霰融根芽。偶非神参茁五叶，否则奇卉开三丫。

小僮相从颇解事，支炉煮瀑烹新茶。瀑似天龙下听讲，我如敷坐围袈裟。

更从石屋访遗迹，残砖坏藓空盘蜗。士有山林往不返，问名与氏知谁耶。

吾侪疏懒本天放，晚殉一壑非穷奢。奔腾不归少至老，人海一堕终无涯。

诛茅枕流愿莫遂，相对惟有长咨嗟。
偶作
刘筠（宋代）

杀青和墨度流年，饱食无功鬓飒然。
却忆侯封安邑枣，不能兄事鲁褒钱。
千峰月白猿啼树，六幕风高鹗在天。
招隐诗成谁击节，愿倾家酿载渔船。
过兴平哭耿傅谏议丧呈经略韩密学
尹洙（宋代）

去年使旆西征日，一见称君胆气豪。
始信推心待国士，能令视死如鸿毛。
从来投笔轻文吏，自此横尸贵尔曹。
槐里今朝逢輤旐，依然旧馆一长号。
夜宴南陵留别
李嘉祐（唐代）

雪满前庭月色闲，主人留客未能还。
预愁明日相思处，匹马千山与万山。
狮子林十四首 其四 立玉峰
王彝（明代）

昆冈分半股，插地四无邻。为有怀中璧，虹光夜夜春。
老懒一首亦次元韵
饶节（宋代）

枕石眠云漱碧流，胸中元自有天游。庄生达士方疑梦，演若狂夫正怖头。

未了色空鱼畏絖，不忘念慧钵持油。老夫无此闲家具，一任年华若转毬。
小巳小雨
潘焕媊（清代）

山光泼翠水拖蓝，此日人家话养蚕。柳絮桃花春九十，雨丝风养节重三。

莺藏叶底黄都湿，兰采岩中绿正酣。天气酿寒微送冷，庇身犹觉薄绵堪。
春夜别友人二首·其一
陈子昂（唐代）

银烛吐青烟，金樽对绮筵。
离堂思琴瑟，别路绕山川。
明月隐高树，长河没晓天。
悠悠洛阳道，此会在何年。
东风第一枝 宿雨初晴，春光欲尽，用渼溪调联句
季兰韵（清代）

碧酿新寒，香牵旧恨，春痕黯淡如许。怨情密化游丝，杜鹃替人寄语。

残红飞尽，但悄忆、东风前度。把泪珠、抛沁香泥，梦里翠阴如雨。

烟影瘦、半天弄絮，空自向、画檐暗诉。嫩晴阁住斜阳，倚栏自吟怨句。

淡云摇瞑，又细绘、销魂庭宇。甚乱愁、随了春来，不解也随春去。
咏馨岁暮见怀且屡以多作诗为劝戏荅三首 其三
李达（明代）

山中秋冬莫夜行，除却昏黑虫悲鸣。午枕醒来夕阳在，黄叶踏尽红枫迎。

屡过佛寺借经卷，偶问老农知树名。识得菩提待他日，与君宴坐说无生。
伏中作二首 其一
孔武仲（宋代）

酷暑已旬日，薰炙势自如。昨夜得佳雨，新凉生太虚。

清风入窗牖，蚊蚋避衾幮。木末有劲气，淅淅如秋初。

稍见清泠池，幽香随芙蕖。三伏已过两，禦热沛有馀。

更得滂沱泽，大患自此除。中园有佳果，瓮面有浮蛆。

相过玩华月，北邻宁我疏。
初夏登北山
卫宗武（宋代）

屡月不见山，胸次若逼窄。
举棹远相望，已渍双眸碧。
即之清入神，喜复遂郎觌。
非但尘思浣，顿觉余疴失。
玉流浸层峦，缘云抱幽石。
草木去浮夸，秋容净如拭。
我来谁与俦，一道兼一释。
精庐既窈深，靖宇尤邃密。
吟哦对青嶂，潇洒娱白日。
奁香勘南华，孰为寥天一。
必明庵
王铚（宋代）

佛心犹日出，何曾碍须弥。
散为普光明，合作四威仪。
万古止此日，群目尽见之。
普现一切水，君自分渑淄。
高垂大圆镜，君自存妍媸。
方寸无尽灯，何处存思惟。
高禅闻妙道，行作人天师。
维摩开丈室，庵成更求诗。
众说列山岳，我以一理推。
万方声一概，我初拙言词。
至现莫如心，举念周四维。
必明乃本明，尽扫棘与茨。
岂知都用晦，隐显两不知。
大千在毫发，圣言不吾欺。
忆留紫元古意二首
白玉蟾（宋代）

为山莫太高，太高常苦寒。
恩爱莫太深，太深别离难。
黄鹤今何之，白云不复还。
暗想紫仙堂，月照双飞鸾。
送赵彦诚
曹伯启（元代）

宦游忆昔留神京，岩廊接武皆豪英。相从既久知姓名，奋身半是齐东城。

东方山水钟英灵，人材济济怀忠贞。赵君家世居邹平，妙年胸次吞幽并。

昔从案牍嗟劳形，深衣幅巾务明经。十年潜心今存诚，兰台掾史奋鹏程。

此来平狱期无刑，况与冠玉联镳行。发奸擿伏如神明，光芒文彩刃发硎。

伫看政绩垂丹青，天南地北蜚嘉声。拂袖归来心迹清，华峰峨峨绣江澄。

齐鲁相望莫寒盟，它年倒屣须相迎。
明月谣
范仲淹（宋代）

明月在天西，初如玉钩微。
一夕增一分，堂堂有馀辉。
不掩五星耀，不碍浮云飞。
徘徊河汉间，秀色若可餐。
清风起丛桂，白露生阶兰。
高楼望君时，为君拂金徽。
秦以尧舜音，此音天与稀。
明月或可闻，顾我亦依依。
月有万古光，人有万古心。
此心良可歌，凭月为知音。
电
杜范（宋代）

玉女开天笑，骊龙弄月珠。
照眸千壑满，应手一丝我。
晻映同云表，行移转海隅。
田夫占北极，明日雨平铺。
江上渔者
范仲淹（宋代）

江上往来人，但爱鲈鱼美。
君看一叶舟，出没风波里。
秋怀
何士域（明代）

倦游曾忆马相如，归卧云林叹索居。满目风尘空短剑，闭门岁月有残书。

秋高野水莲衣冷，霜落空堂木叶疏。献赋不妨犹未遇，且将吾道狎樵渔。
寄拄杖上王使君
贯休（唐代）

拄杖邻僧与，殊常不可名。一条黳玉重，百两紫金轻。

有乳盘春力，无心合道情。惟宜高处著，将寄谢宣城。
玲珑四犯 夜来盛开，归期无准。七夕秋近，作此寄家人
王闿运（清代）

瘦蕊禯花，更不管人愁，香满凉夜。欲睡还休，长记玉窗镫下。

冰簟梦醒惺惺，误茉莉、暗兜罗帕。想带烟、幂露无语，开遍闹庭闲榭。

一年容易秋还夏。望银河、月斜星亚。玉真自许禁离别，妆晚饶娇姹。

听到络纬一声，重绕向、翠藤双架。那夜西风里，罗裙拽处，散香和麝。
偈二十四首 其三
释守卓（宋代）

真不掩伪，开眼瞌睡。曲不藏直，犹较些子。鱼目明珠，都卢在汝。

更拟如何，未敢相许。
次韵张无隅送乌髭方与人并寄以诗
张扩（宋代）

肘后仙方旧著名，知君学道得长生。烧丹自秘砂银诀，染白聊分草木英。

两鬓尚须并检校，二毛应觉顿神明。他年莫向玄龄问，李纬犹堪老作卿。
乙未元日
耶律楚材（元代）

劫前别有一壶天，万古长空无后先。建化门头聊尔耳，也随徒众贺新年。
留赠畏之
李商隐（唐代）

清时无事奏明光，不遣当关报早霜。中禁词臣寻引领，

左川归客自回肠。郎君下笔惊鹦鹉，侍女吹笙弄凤凰。

空寄大罗天上事，众仙同日咏霓裳。

待得郎来月已低，寒暄不道醉如泥。

五更又欲向何处，骑马出门乌夜啼。

户外重阴黯不开，含羞迎夜复临台。

潇湘浪上有烟景，安得好风吹汝来。
渔家
高蟾（唐代）

野水千年在，闲花一夕空。近来浮世狭，何似钓船中。
咏雨
杨凝（唐代）

尘浥多人路，泥归足燕家。可怜缭乱点，湿尽满宫花。
长至日述怀兼寄十七兄
曾几（宋代）

老来愈觉白驹忙，眼看重阳又一阳。
心似死灰飞不起，技如寒日短中长。
厌看宾客空投谒，强对妻孥略举觞。
回首山阴酬劝地，应怜鸿雁不成行。
樟亭观涛
宋昱（唐代）

涛来势转雄，猎猎驾长风。雷震云霓里，山飞霜雪中。

激流起平云，吹涝上侵空。翕辟乾坤异，盈虚日月同。

艅艎从陆起，洲浦隔阡通。跳沫喷岩翠，翻波带景红。

怒湍初抵北，却浪复归东。寂听堪增勇，晴看自发蒙。

伍生传或谬，枚叟说难穷。来信应无已，申威亦匪躬。

冲腾如决胜，回合似相攻。委质任平视，谁能涯始终。
挽洛阳李教授丧北归
陈杰（宋代）

华阀晁科峻，寒毡洛学开。燕山庭五桂，晋国手三槐。

风幕南烹养，涂车北首哀。读书终不憾，九秩过江来。
寄程尊师
罗隐（唐代）

鹤信虽然到五湖，烟波迢递路崎岖。玉书分薄花生眼，

金鼎功迟雪满须。三秀紫芝劳梦寐，一番红槿恨朝晡。

未知朽败凡间骨，中授先生指教无。
杂咏三首
王安石（宋代）

怀王自堕马，贾傅至死悲。
古人事一职，岂敢苟然为。
哭死非为生，吾心良不欺。
滔滔声利间，绛灌亦何知。
谒三闾庙
窦常（唐代）

君非三谏寤，礼许一身逃。自树终天戚，何裨事主劳。

众鱼应饵骨，多士尽餔糟。有客椒浆奠，文衰不继骚。
漫兴 其四
陈鹏年（清代）

客从故乡至，为我理瑶琴。流水本无意，高云若有心。

朔风吹早雁，落叶下疏林。之子不归去，衡山空自深。
欧阳邦基母曾氏挽词
周必大（宋代）

章拜通明旧，书刊劝戒新。
谁欤生此子，贤矣若而人。
慈孝平生事，康宁九十邻。
令君千字诔，四美得铺陈。
送花赵提刑
张伯玉（宋代）

蓬莱阁上牡丹开，尽日凭栏望外台。
不敢登门谒樽酒，且教山仆送花来。
送河池李明府之任
刘得仁（唐代）

河池安所理，种柳与弹琴。自合清时化，仍资白首吟。

程馀行片月，公退入遥林。想得询民瘼，方称单父心。
过洞庭书所见
张埴（宋代）

湿烟吹起岸东西，渔子藏舟竹四围。
脱下蓑衣扬去雪，不教人道钓鱼归。
憩妙因寺
华岳（宋代）

萧寺寒山外，崎岖一径幽。
断云迎客入，曲水护堤流。
木石四时古，轩窗五月秋。
午烦聊小憩，拂石为支头。
夏至後得雨
苏辙（宋代）

天惟不穷人，旱甚雨辄至。
麦乾春泽匝，禾槁夏雷坠。
一年失二雨，廪实真不继。
我穷本人穷，得饱天所畀。
夺禄十五年，有田颍川涘。
躬耕力不足，分获中自愧。
余功治室庐，弃积沾狗彘。
久养无用身，未识彼天意。
次韵八弟西园课经二首二
晁补之（宋代）

懒旷期陶谢，呼儿读晋书。
葛巾倾泛潋，蜡屐上嵚岖。
回向空门旧，揩磨意地初。
未堪朝市隐，且欲去衡庐。
送陆潜夫往茅山赋得华阳洞
皇甫冉（唐代）

游仙洞兮访真官，奠瑶席兮礼石坛。忽仿佛兮云扰，

杳阴深兮夏寒。欲回头兮挥手，便辞家兮可否？

有昏嫁兮婴缠，绵归来兮已久。
秋兴
陆游（宋代）

村酒甜酸市酒浑，犹胜终日对空樽。
茅斋不奈秋萧瑟，蹋雨来敲野店门。
米元章宝月观诗帖赞
岳珂（宋代）

月之行空，四海清辉，
岂独于一观见之。览层宇之翚，
地高而天随，而后可以观公之诗。
得猫於近村以雪儿名之戏为作诗
陆游（宋代）

似虎能缘木，如驹不伏辕。
但知空鼠穴，无意为鱼餐。
薄荷时时醉，氍毹夜夜温。
前生旧童子，伴我老山村。
拒霜花
欧阳修（宋代）

芳菲能几时，颜色如自爱。
鲜鲜弄霜晓，袅袅含风态。
蕙兰殒秋香，桃李媚春醉。
时节虽不同，盛衰终一致。
莫笑黄菊花，篱根守憔悴。
散解庙行
陈造（宋代）

巨灵挥斧山为拆，谽谺飞出寒溪碧。
南酉北枧皆户家，种秧插溪衣食。
此水不枯岁不饥，此溪不涸龙是司。
森木古屋龙所宅，人家望岁如取携。
笳箫呜呜坎坎鼓，秋报春祈从父祖。
鸡豚肥腯社酒香，擎跪曲拳谁敢侮。
年时雩祷嗟徒勤，适龙睡熟唤不闻。
溪心蒿艾化埃壒，可怪嘉谷遭惔焚。
千沟万浍分飞瀑，面露摇风际天绿。
怀宝睡足龙亦惊，雁门之踦此焉复。
安得溪水长滂浪，龙不忸怩民乐康。
向来野草填饥肠，怨气括作颐下囊。
晦日寻崔戢、李封
杜甫（唐代）

朝光入瓮牖，尸寝惊敝裘。起行视天宇，春气渐和柔。

兴来不暇视，今晨梳我头。出门无所待，徒步觉自由。

杖藜复恣意，免值公与侯。晚定崔李交，会心真罕俦。

每过得酒倾，二宅可淹留。喜结仁里欢，况因令节求。

李生园欲荒，旧竹颇修修。引客看扫除，随时成献酬。

崔侯初筵色，已畏空尊愁。未知天下士，至性有此不。

草牙既青出，蜂声亦暖游。思见农器陈，何当甲兵休。

上古葛天民，不贻黄屋忧。至今阮籍等，熟醉为身谋。

威凤高其翔，长鲸吞九洲。地轴为之翻，百川皆乱流。

当歌欲一放，泪下恐莫收。浊醪有妙理，庶用慰沈浮。
荔枝楼小酌
陆游（宋代）

碧瓦朱栏已半摧，强呼歌舞试樽罍。
邦人莫讶心情嬾，新出莺花海里来。
倚栏
潘玙（宋代）

酒醒思往事，搔首倚危栏。
夜静风鸣树，天凉月满山。
客情怜去燕，秋思入幽兰。
抚剑发长啸，此身空自闲。
花朝和王伯衢寄示
刘崧（元代）

到处花开不待招，常年客里寄今朝。高林秀野含丹露，暖日晴云透碧霄。

乐事已嗟随逝水，兵尘犹恐逐惊飙。秪今谁醉芜湖酒，肠断东风十五桥。
次韵召之才将流民过悬帛岭均田
黄庭坚（宋代）

独贤从是出荒城，下马携筇上石层。
幽洞寻花疑阮肇，断崖长啸想孙登。
欲超浮世挂冠绂，未决重云抚剑棱。
经雨晓烟寒索寞，顺风樵叟震碐磳。
山形春到添高秀，瀑溜冰消转沸腾。
行有流移携襁褓，坐看憔悴拾薪蒸。
素餐每愧斯民病，改作常为法吏绳。
官小责轻须自慰，得逢佳处几人曾。
上辛日祈谷坛礼成纪事
弘历（清代）

抱斗苍龙赋物春，明禋祈谷此躬亲。食天谁赖端惟帝，国本从知重在民。

祗以精诚将璧帛，敢誇角徵协韶钧。新年景福如川御，田烛光中玉叠鳞。
菩萨蛮（赋疑梅香）
周紫芝（宋代）

宝薰拂拂浓如雾。暗惊梅蕊风前度。依约似江村。余香马上闻。

画桥风雨暮。零落知无数。收拾小窗春。金炉檀炷深。
习闲
范成大（宋代）

习闲成懒懒成痴，六用都藏缩似龟。
雪已许多犹不饮，梅今如此尚无诗。
闲看猫暖眠毡褥，静听猧寒叫竹篱。
寂寞无人同此意，时时惟有睡魔知。
送张岳同年
刘敞（宋代）

长安道侧风尘里，倾盖相逢许白头。误在卢前已深愧，莫随时态作沈浮。
读汉史 其二
文彦博（宋代）

久吏皆黄发，频年困赤眉。忽逢司隶属，重睹汉官仪。

讴咏皆欣合，民灵共乐推。区区蹇嚣辈，犹不悟天时。
闲居寄陈山人
谭用之（五代）

闲居何处得闲名，坐掩衡茅损性灵。破梦晓钟闻竹寺，

沁心秋性浸莎庭。瓮边难负千杯绿，海上终眠万仞青。

珍重先生全太古，应看名利似浮萍。
道傍田家
司马光（宋代）

道傍田家翁妪俱垂白，败屋萧条无壮息。
翁携鎌索妪携箕，自向薄田收黍稷。
静夜偷舂辟债家，比明门外已如麻。
筋疲力弊不入腹，示议县官租税足。
感秋杂兴十解 其四
周密（宋代）

语大类迂诞，语小徒咿优。据梧默不发，此心与天游。

年运不假人，迅逝如川流。所叹道不昌，贫贱非所羞。
庚子落叶词同李亦元王聘三作 其三
曾广钧（清代）

银床玉露冷金铺，碧化长虹转鹿卢。姑恶声声啼苦竹，子归夜夜叫苍梧。

破家叵耐云昭训，殉国争怜李宝符。料得佩环归月下，满身星斗泣红蕖。
遥题钱公辅众乐亭
王益柔（宋代）

四明旧说南湖好，岁久濒崖变涂潦。
建旟一日得贤侯，千里山川真再造。
偃月堤成车马道，湖光如截天好抱。
鸳鸯瓦影乱凫鹥，绿柳环堤花映岛。
珠宫贝阙竞来还，泉客鲛人争献宝。
春风浩荡波涛卢，彷佛仙人骑赤鲤。
金盘下筋饱鲈鱼，尘事茫茫隔烟水。
都人士女从如云，丝竹清音雨岸闻。
饮酣落笔歌绿水，烂漫天葩飘远芬。
养鱼记
欧阳修（宋代）

折檐之前有隙地，方四五丈，直对非非堂。修竹环绕荫映，未尝植物。因洿以为池，不方不圆，任其地形；不甃不筑，全其自然。纵锸以浚之，汲井以盈之。湛乎汪洋，晶乎清明。微风而波，无波而平。若星若月，精彩下入。予偃息其上，潜形于毫芒；循漪沿岸，渺然有江湖千里之想。斯足以舒忧隘而娱穷独也。

乃求渔者之罟，市数十鱼，童子养之乎其中。童子以为斗斛之水不能广其容，盖活其小者而弃其大者。怪而问之，且以是对。嗟乎，其童子无乃嚚昏而无识矣乎！予观巨鱼枯涸在旁，不得其所，而群小鱼游戏乎浅狭之间，有若自足焉，感之而作养鱼记。
暮春泛西湖次口号韵呈程待制十首
陈造（宋代）

行行抚事念前贤，修竹祠西碧嶂前。
不复船归下双鹤，空缘酒渴酌寒泉。
次韵颍叟弟耕堂杂兴六首
苏泂（宋代）

吴蜀归来兴寄遐，天将清气与贫家。
双双蝶舞宜男草，个个蜂衔附子花。
端午帖子 皇后阁
李清照（宋代）

意帖初宜夏，金驹已过蚕。至尊千万寿，行见百斯男。
凤栖梧·帘内清歌帘外宴
柳永（宋代）

帘内清歌帘外宴。虽爱新声，不见如花面。牙板数敲珠一串，梁尘暗落琉璃盏。(帘内 一作：帘下)
桐树花深孤凤怨。渐遏遥天，不放行云散。坐上少年听不惯，玉山未倒肠先断。
寄王补之
王安石（宋代）

平居相值晚，况复道涂留。
今我思挥麈，逢君为舣舟。
人情方慕贵，吾道合归休。
吏责真难塞，聊为泮水游。
华容女子狱中歌吟
佚名（魏晋）

不意李立为贵人。
偈颂一百零一首
释慧性（宋代）

草离离，烟漠漠，
雨如膏，云如鹤。
说了也，错错错。
五老峰高彻骨寒，野猿啼断山月落。
满江红 偶睹春事阑珊，谨用遁庵登鹳雀楼韵
段成己（金朝）

点检花枝，风雨外、雪堆琼矗。春去也、朱丝弦断，鸾胶难续。眼底光阴容可惜，旧游回首寻无迹。对青山、一饷倚枯藤，滩声急。人已老，身犹客。家在迩，归犹隔。纵语音如旧，形容非昔。芳草绵绵随意绿，平波渺渺伤心碧。到愁来、惟觉酒杯宽，人间窄。
病愈遣怀
黎庶焘（清代）

山妻竟日工营圃，野客穷年癖著书。贫里光阴聊藉遣，病余人事总教疏。

间阶芳草通行迹，曲径幽花笑索居。自分已无匡世略，祇宜林下带经锄。
宿上清宫
勾台符（宋代）

寄宿翠微颠，身疑入半天。
晓钟鸣物外，残月落岩前。
游天童寺道经育王岭观舍利
杜漺（清代）

古寺饶长烟，隔岭见莽苍。舍利传阿育，西晋迹乃昉。

人言一尺传，光明弥百丈。宝峰聚楞伽，空谷走魍魉。

利宾与大权，俨立森供养。溪水皆西流，汤汤绝尘坱。

天童似儿孙，群峰作儿襁。松杉如此屋，更出群峰上。

天荒破义兴，密公更雄长。妙音胡寂然，使我失瞻仰。

风雨宿山房，夜闻钟磬响。忽洗百年愁，琉璃见精爽。

皎月悬一轮，林杪寄真赏。
寄梅叟法师
释斯植（宋代）

一从飞锡后，迢递各天涯。
春事随流水，行人问落花。
住当南岳寺，门对赤城霞。
遥忆焚香处，松高月影斜。
全州吕农簿挽诗三首
方回（元代）

先公与进时，早诵小坡诗。
晚节遭多难，耆年对耄期。
家贫从俗笑，国破任身危。
后死元非福，前途未可知。
学樵
杨公远（宋代）

因嫌踪迹混尘嚣，腰斧高歌去采樵。
欲效买臣无贵骨，何如王采有仙标。
丁丁伐木空山外，轧轧肩薪小迳遥。
一任雪天霜月夜，且将带叶地炉烧。
宝剑吟
陆游（宋代）

幽人枕宝剑，殷殷夜有声。
人言剑化龙，直恐兴风霆。
不然愤狂虏，慨然思遐征。
取酒起酹剑，至宝当潜形。
岂无知君者，时来自施行。
一匣有余地，胡为鸣不平。
冬日閒居遣兴十首 其一
李纲（宋代）

岁暮碧山中，清霜日自浓。隐床吟蟋蟀，拂槛老芙蓉。

风月成三友，家山梦九龙。道人知睡美，将晓小鸣钟。
寄李校书游简寂观
黄滔（唐代）

古观云溪上，孤怀永夜中。梧桐四更雨，山水一庭风。

诗得如何句，仙游最胜宫。却愁逢羽客，相与入烟空。
对庭柳 其二
李之世（明代）

昔我往矣柳依依，今来转觉柳芳菲。枝头黄鸟声声笑，似笑先生去又归。
甘雨应祈
贯休（唐代）

春雨偶愆期，草木亦未觉。君侯不遑处，退食或闭阁。

东海浪滔滔，西江波漠漠。得不愿身为大虬，金其角，

玉其甲。一吸再喢，云平雾匝。华畅九有，清倾六合。

使不苏者苏，不足者足。情通上玄，如膏绵绵。有叟有叟，

鼓腹歌于道边。歌曰：“麦苗芃芃兮鶬鹒飞，

日出而作兮日入归，如彼草木兮雨露肥。古人三乐兮，

我乐多之。天之成兮，地之平兮。柘系黄兮，瓠叶青兮。

乳女啼兮，蒸黍馨兮。炙背扪虱兮，复何经营兮。
萍乡县丞求颂
释印肃（宋代）

杜门终日不通书，得意忘言总不拘。
举向世间人不会，妄谈生死事区区。
信香不昧和光爇，祸福皆心岂有殊。
心本全真含万有，只缘六处起诸愚。
眼耳舌鼻身意静，个中何物碍明珠。
照天照地元不坏，非心贪妄命须臾。
天命五旬当见觉，从其耳顺纵心如。
老人百出光无变，休将庚申叩文殊。
了道即心含法界，心无应物合菩提。
但劝诸人心莫怕，岂劳心上外求诸。
为君一念真空体，肯信无心道不虚。
读史
宋祁（宋代）

顺谀要领绝，书罢付函封，
隸子方求益，君非卖菜傭。
满江红·寄鄂州朱使君寿昌
苏轼（宋代）

江汉西来，高楼下、蒲萄深碧。犹自带、岷峨雪浪，锦江春色。君是自山遗爱守，我为剑外思归客。对此间、风物岂无情，殷勤说。
江表传，君休读。狂处士，真堪惜。空洲对鹦鹉，苇花萧瑟。独笑书生争底事，曹公黄祖俱飘忽。愿使君、还赋谪仙诗，追黄鹤。
病目
武衍（宋代）

病目医治两睫宽，迎风犹苦泪漫漫。
水边望月虽无碍，灯下观书便觉难。
索句每防愁人肾，好杯多是热归肝。
法当着意收神观，不用金篦久自安。
西地锦·不与群花相续
佚名（宋代）

不与群花相续。独占春光速。幽香远远散西东，惟竹篱茅屋。羌香谁调一曲。送月夜、犹芬馥。凭君折取向玉堂，只这些清福。
和纯翁闻新雁
华镇（宋代）

出门无绪看飞蓬，入夜还惊度早鸿。塞外长芦应已断，天涯尺素竟难通。

青荧疏幌遮寒烬，窸窣高梧弄夕风。今夜只应攲枕后，梦魂随汝到江东。
春日溪上示南正四首
宋祁（宋代）

少华山头雪未消，东风先已入花梢。
今朝懒到溪边看，林下流莺似见嘲。
瑞鹤仙 成数造化金丹
王吉昌（元代）

金丹真造化。在进火、功夫抽添相亚。绵绵息全藉。配天关地轴，器炉形借。钻消汞泻。引彩凤、金乌自下。入黄庭、展转相交，降升两情迎迓。多暇月娥捧酒，间簇笙簧，喜连夙夜。仙童力霸。乘空舞，彩云跨。向三天深处，放怀如意，五色光辉紧射。料玉壶、九转金成，殆难估价。
咏青草
刘删（南北朝）

雨沐三春叶，风传十步香。映袍怜色重，临书喜带长。
诏赐南园示亲党
蔡京（唐代）

八年帷幄竟何为，更赐南园宠退师。堪笑当时王学士，功名未有便吟诗。
用陈和你太博韵题江州高远亭四首
袁说友（宋代）

鲜新栋宇出楼颠，尽得江山四面全。
高摘星辰风月夜，远迷河岳水云天。
一湖尚想甘棠爱，万井谁呼大隐廛。
见说松关频却扫，两贤吟处日回旋。
中兴更化诗
刘黻（宋代）

东南天一隅，谁起铜驼思。
雁荡山之臞，匕饭悲黍离。
矫首中兴期，儒负昌四维。
阴霾苦凝沍，光景几逶迟。
鸱鸮腾恶音，蛇虺纷剥脂。
忠愤发夜气，历历排奸辞。
黎明叫阊阖，骨鲠苍旻知。
阳嘘一脉春，万宇同掀眉。
睿智觉今是，庙断消前非。
畴昔两拨贤，烛照朋邪欺。
化弦易新调，活著扶危机。
孽蜮遁妖迹，鸣凤览德辉。
聋聩一甦醒，皇运兴炎基。
耿耿忠孝图，炳炳恢复规。
有志竟成事，失机将奚为。
布帛可御寒，谷粟能疗饥。
盘错见利器，疾病知良医。
今日坠悠邈，千古羞涂碑。
咏针
张廷寿（清代）

剧怜辛苦手中轻，一寸拈来一寸情。磨到光时方有用，尖从刺后始无声。

偶凭投芥交原合，为想添花巧更生。何事深闺停不语，鸳鸯绣出太分明。
戴肖望挽词
叶适（宋代）

老失平生友，悲寻路转迷。
水肥庆返钓，田瘦合归犁。
草与地萧瑟，云垂天惨凄。
无因再商略，短日送寒鸡。
第二十二大随乌龟颂
释义青（宋代）

一家有事百家忙，春暖才回草自长。东岭月分西涧水，菊残犹自候重阳。
庐墓图
屈复（清代）

湘江白云流，寸草心何有。结茅傍青山，苔痕化三秀。

白云日以傍，松柏日以茂。灵芝日以荣，岁月忽已久。

岁月忽已久，遗书犹在手。郁郁松柏枝，上巢慈乌臼。

慈乌绕陇啼，人静叶花厚。此图即蓼莪，老泪穿衣袖。
狄楚青属题明人墨迹三种 其二 卢公象升
郑孝胥（清代）

南仲阻李纲，潜善害宗泽。伟哉杨廷麟，一疏褫奸魄。

象升实文士，事急能死敌。草书摩逸少，所得亦劲特。